Jens Rohde (V), 2005-02-24:
Nu er det jo ikke nødvendigvis sådan, at de penge, man sætter af, alle sammen skal gå til en stigning i det offentlige forbrug.
Det handler jo ikke kun om penge.
Når vi disponerer inden for væksten i den offentlige sektor, handler det jo om, at vi siger, at det er de penge, som vi ved at vi har til offentligt forbrug, men det er jo ikke ensbetydende med, at der ikke kan genereres penge på anden vis.
Det, vi skal gøre i Folketinget, og det tror jeg da og håber jeg da også at SF vil være med til, er, at vi sætter os ned og sikrer, at vi når den ambition, der hedder, at 3 pct. af bruttonationalproduktet skal gå til forskning i Danmark.
Jeg har en forventning om, at Folketingets partier, og også at de ude i de danske virksomheder, i den private forskningsverden, vil bidrage til, at vi når den målsætning.
Det vigtige er jo, at man sætter sig målet og så går meget målrettet efter det.
Her har regeringen altså anvist en meget stor del af finansieringen allerede 5 år før, at vi skal nå disse mål.
Det kan vi jo godt have, men i virkeligheden er det vel ikke helt så afgørende, hvor pengene kommer fra.
Men selvfølgelig er det jo en målsætning; den har vi jo tilsluttet os.
Det, jeg synes er sådan lidt underligt, er, at Socialdemokraterne – det gjorde de også hele vejen igennem valgkampen – forsøger at lave kant på det her område, som om der er noget, vi er uenige om.
Der er jo ikke noget som helst, vi er uenige om.
Skulle vi så på forhånd om de 10 mia. kr. have sagt: De skal bruges dér, dér, dér og dér? Vi har angivet nogle satsningsområder, men jeg er helt sikker på, at fru Lene Jensen ville have sagt en hel masse grimme ting om regeringens 10 mia. kr. og vores ønske om at udmønte dem, hvis vi havde gjort det på forhånd, for så havde det været afgjort, inden fru Lene Jensen kom til forhandlingsbordet.
Vi skal jo sætte os ned og forhandle om, hvordan vi udmønter disse forskningsmidler bedst muligt.
Her har Socialdemokraterne, hvis de ellers gider komme i arbejdstøjet, også mulighed for at komme til fadet og få udmøntet disse forskningsmilliarder.
Ja, det kan fru Lene Jensen regne med.
Lad mig så sige, at grunden til, at fru Lene Jensen ikke er indkaldt til forhandling om Højteknologifonden, jo er, at Socialdemokraterne er imod Højteknologifonden og har sagt, at de ikke ønsker at støtte den.
Så kan man jo heller ikke regne med, at man bliver indkaldt til forhandlinger.
Der er plads til fint citatfusk fra Folketingets talerstol.
For det første med hensyn til ældrebyrden: Jeg tror faktisk, det var SR-regeringen, der i alle deres publikationer og taler brugte begrebet ældrebyrde.
Det bruger denne her regering ikke.
Det har vi faktisk ikke gjort på noget som helst tidspunkt.
Tværtimod har statsministeren og i øvrigt også jeg selv flere gange taget afstand fra det, når det er blevet brugt i forbindelse med debatterne her.
For det andet har jeg også hørt det sådan – men vi kan jo selvfølgelig have hørt det forskelligt – at når statsministeren har brugt ordet klassekamp, så er det for at aflyse klassekampen.
Jeg har aldrig hørt statsministeren blæse til klassekamp.
Men hvis hr. Frank Jensen kan finde et citat, kan vi sikkert få megen morskab ud af det.
Vi kunne jo ikke få et svar på, hvad den der klassekamp reelt betød, men hr. Frank Jensen nævnte Made in Denmark-jobplanen.
Vi er formentlig enige om, at den øger det offentlige forbrug med 2,5 pct. om året.
Det gør finanslovforslaget fra Socialdemokraterne også.
Men nu har vi jo hørt fru Helle ThorningSchmidt sige, at det i forhold til det offentlige forbrug skal være 1 pct. om året – det er jo det, som hr. Villy Søvndal formentlig vil kalde en nedskæring ...